CELEX: 52018PC0121
Language: sl
Date: 2018-03-09
Title: Predlog SKLEP SVETA o stališču, ki se zavzame v imenu Evropske unije v Svetu ministrov AKP-EU o reviziji Priloge IC k Sporazumu o partnerstvu AKP-EU

EVROPSKA KOMISIJA
            Bruselj, 9.3.2018
            COM(2018) 121 final
            2018/0055(NLE)
            Predlog
            SKLEP SVETA
            o stališču, ki se zavzame v imenu Evropske unije v Svetu ministrov AKP-EU o reviziji Priloge IC k Sporazumu o partnerstvu AKP-EU
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o stališču, ki se zavzame v imenu Unije v okviru Sveta ministrov AKP-EU v zvezi s predvidenim sprejetjem sklepa Sveta ministrov o prerazporeditvi sredstev za financiranje sodelovanja med državami AKP in medregionalnega sodelovanja z več ali vsemi državami AKP.
            
            
               2.Ozadje predloga
            
            
               2.1.Sporazum o partnerstvu AKP-EU (Sporazum iz Cotonouja)
            
            
               Cilj Sporazuma o partnerstvu AKP-EU
                  1
                (v nadaljnjem besedilu: Sporazum) je vzpostaviti pridružitveno razmerje med Evropsko unijo in državami AKP. Sporazum je začel veljati 1. aprila 2003 in je bil revidiran v letih 2005 in 2010 v skladu z revizijsko klavzulo, ki določa ponoven pregled Sporazuma vsakih pet let.
            
            
               V skladu s členom 95(2) Sporazuma so finančni protokoli določeni za določeno obdobje. V finančnih protokolih je določen skupen znesek finančne pomoči EU. 
            
            
               Finančni protokol za obdobje 2014–2020 je bil sprejet s Sklepom št. 1/2013 Sveta ministrov AKP-EU z dne 7. junija 2013
                  2
               : protokol je objavljen kot Priloga IC k Sporazumu. 
            
            
               Člen 100 Sporazuma o partnerstvu AKP-EU navaja, da lahko Svet ministrov AKP-EU njegove priloge revidira, ponovno prouči in/ali spremeni na podlagi priporočila Odbora AKP-EU za sodelovanje pri financiranju razvoja.
            
            
               V točki 2(b) člena 15 Sporazuma je navedeno, da so funkcije Sveta ministrov AKP-EU sprejetje odločitev, potrebnih za izvajanje določb Sporazuma.
            
            
               2.2.Svet ministrov AKP-EU
            
            
               Svet ministrov AKP-EU lahko sprejema odločitve, ki so pravno zavezujoče za pogodbenice. Svet ministrov sestavljajo na eni strani člani Sveta Evropske unije, na drugi strani pa člani vlade vsake države AKP. Funkcijo predsednika Sveta ministrov izmenično opravljajo člani Sveta Evropske unije in člani vlad držav AKP. Svet se praviloma sestane enkrat letno na predsednikovo pobudo in kadar koli se zdi potrebno, v obliki in geografski sestavi, ki sta primerni za zadevna vprašanja.
            
            
               2.3.Predvideni akt Sveta ministrov AKP-EU
            
            
               Svet ministrov AKP-EU mora sprejeti sklep o spremembi Priloge IC k Sporazumu o partnerstvu AKP-EU (v nadaljnjem besedilu: predvideni akt). 
            
            
               Sklep bo veljal za točki 2(a) in 2(b) Priloge IC in se bo nanašal na prerazporeditev sredstev za financiranje sodelovanja med državami AKP in medregionalnega sodelovanja z več ali vsemi državami AKP.
            
            
               Na eni strani bo 425 milijonov EUR odvzetih od sredstev, dodeljenih za financiranje nacionalnih in regionalnih okvirnih programov, kot je določeno v točki 2(a) Priloge IC.  
            
            
               Na drugi strani pa se bodo sredstva, dodeljena za financiranje sodelovanja med državami AKP in medregionalnega sodelovanja, kot je določeno v točki 2(b) Priloge IC, povečala za 425 milijonov EUR, da se prispeva k financiranju dveh pobud, in sicer pobude Spotlight in Globalnega partnerstva za izobraževanje (GPE).
            
            
               Pobuda Spotlight je skupni globalni ukrep EU in ZN, namenjen preprečevanju in odzivu na nasilje nad ženskami in dekleti v ciljnih državah. 
            
            
               Splošni cilj pobude GPE je mobilizirati globalna in nacionalna prizadevanja, da bi prek vključujočega partnerstva omogočili kakovostno izobraževanje in učenje za vse, pri čemer se osredotoča na učinkovite izobraževalne sisteme ter financiranje osnovnega izobraževanja. 
            
         
         
            
               Sredstva za sodelovanje med državami AKP bodo dodeljena prek Evropskega razvojnega sklada iz splošne rezerve za nacionalne in regionalne okvirne programe, kot sledi:
            
            
               – znesek v višini 350 milijonov EUR se dodeli za pobudo Spotlight;
            
            
               – znesek v višini 75 milijonov EUR se dodeli za pobudo GPE.
            
            
               Predvideni akt bo postal zavezujoč za pogodbenice v skladu s členom 15.3 Sporazuma, ki določa, da „Svet ministrov AKP-EU lahko sprejema odločitve, ki so zavezujoče za pogodbenice“.
            
            
               3.Stališče, ki se zavzame v imenu Unije
            
            
               V skladu s členom 100 Sporazuma o partnerstvu AKP-EU lahko Svet ministrov AKP-EU Sporazum revidira, ponovno prouči in/ali spremeni na podlagi priporočila Odbora AKP-EU za sodelovanje pri financiranju razvoja.
            
            
               Evropska unija odločno zagovarja enakost spolov, opolnomočenje žensk vseh starosti in odpravo vseh oblik nasilja nad ženskami in dekleti po vsem svetu. 
            
            
               Pobuda Spotlight je skupni globalni ukrep EU in ZN, namenjen preprečevanju in odzivu na nasilje nad ženskami in dekleti v ciljnih državah. Uradno je bila ustanovljena na 72. generalni skupščini ZN 20. septembra 2017. 
            
            
               Pobuda Spotlight se bo na podlagi dokazov osredotočala na določene oblike spolnega nasilja in nasilja zaradi spola, ki prevladujejo ali se izrecno pojavljajo v določenih regijah, s čimer bo prispevala k doseganju petega cilja trajnostnega razvoja „Enakost spolov“.
            
            
               Za pobudo za enakost spolov bo ustanovljen mehanizem sklada več donatorjev, ki ga bo upravljal izvršni urad generalnega sekretarja ZN. Financiranje se bo dodelilo prek Instrumenta za razvojno sodelovanje EU za Latinsko Ameriko in Azijo ter Evropskega razvojnega sklada (ERS) za države AKP. 
            
            
               Pobuda GPE podpira doseganje treh ciljev na visoki ravni. Prva dva cilja sta enakost, vključno z enakostjo spolov in vključenostjo, ter kakovostno poučevanje in učenje. Tretji cilj je izgradnja kakovostnejših izobraževalnih sistemov, ki bi bili sposobni nuditi enakopravne in kakovostne izobraževalne storitve. Pobuda je bila ustanovljena leta 2012 za uresničitev globalnih zavez glede izobraževanja, sprejetih na svetovnem forumu o izobraževanju v Dakarju in na vrhu tisočletja.
            
            
               GPE je partnerstvo več zainteresiranih strani in platforma za financiranje, katere namen je okrepitev izobraževalnih sistemov v državah z nizkim dohodkom in državah z nižjim srednjim dohodkom, in sicer z izboljšanjem načrtov izobraževalnega sektorja in njihovega izvajanja.
            
            
               EU, skupaj s skupino držav AKP, podpira pobudo GPE od leta 2005. Nadaljnje financiranje tega partnerstva ustreza okviru politike EU-AKP. 
            
            
               Obe pobudi sta in bosta v skladu z evropskim soglasjem o razvoju, ki spodbuja bolj celosten pristop k človeškemu razvoju. Na področju izobraževanja ta pristop pomeni več podpore za vključujoče in enakopravno kakovostno izobraževanje za vse ter vseživljenjsko učenje (četrti cilj trajnostnega razvoja) z močnim poudarkom na spodbujanju enakosti spolov (peti cilj trajnostnega razvoja).
            
            
               Komisija zato predlaga, da Svet sprejme ta sklep.
            
            
               4.Pravna podlaga
            
            
               4.1.Postopkovna pravna podlaga
            
            
               4.1.1.Načela
            
            
               V členu 218(9) Pogodbe o delovanju Evropske unije (PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje akte, ki imajo pravni učinek po pravilih mednarodnega prava, s katerimi se ureja zadevni organ. Vključuje tudi instrumente, ki nimajo zavezujočega učinka v mednarodnem pravu, a lahko „odločilno vplivajo na vsebino ureditve, ki jo sprejme zakonodajalec Unije“
                  3
               .
            
         
         
            
               4.1.2.Uporaba v obravnavanem primeru
            
            
               Svet ministrov AKP-EU je organ, ustanovljen s sporazumom, in sicer Sporazumom iz Cotonouja.
            
            
               Akt, k sprejetju katerega se poziva Svet ministrov AKP-EU, je akt s pravnim učinkom. Predvideni akt bo v skladu s členom 100 Sporazuma iz Cotonouja zavezujoč v mednarodnem pravu.
            
            
               Predvideni akt ne dopolnjuje ali spreminja institucionalnega okvira Sporazuma.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije zastopa stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2.Uporaba v obravnavanem primeru
            
            
               Glavni cilj in vsebina predvidenega akta se navezujeta na „razvojno sodelovanje“. Materialna pravna podlaga za predlagani sklep je zato člen 209(2) PDEU.
            
            
               4.3.Sklepna ugotovitev
            
            
               Pravna podlaga predlaganega sklepa bi moral biti člen 209(2) PDEU v povezavi s členom 218(9) PDEU.
            
            
               5.Objava predvidenega akta
            
            
               Ker se bo akt Sveta ministrov AKP-EU uporabljal za Prilogo IC k Sporazumu iz Cotonouja, je primerno, da se ga po njegovem sprejetju objavi v Uradnem listu Evropske unije.
            
            
               2018/0055 (NLE)
            
            
               Predlog
            
            
               SKLEP SVETA
            
            
               o stališču, ki se zavzame v imenu Evropske unije v Svetu ministrov AKP-EU o reviziji Priloge IC k Sporazumu o partnerstvu AKP-EU
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 209 v povezavi s členom 218(9) Pogodbe,
            
         
         
            
               ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi strani (v nadaljnjem besedilu: Sporazum o partnerstvu AKP-EU)
                  4
               ,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Sporazum o partnerstvu med članicami skupine afriških, karibskih in pacifiških držav (AKP) na eni strani ter Evropsko skupnostjo in njenimi državami članicami na drugi (v nadaljnjem besedilu: Sporazum o partnerstvu AKP-EU) je bil podpisan v Cotonouju 23. junija 2000. Sporazum o partnerstvu AKP-EU je začel veljati 1. aprila 2003 in je bil revidiran v letih 2005 in 2010 v skladu z revizijsko klavzulo, ki določa ponoven pregled Sporazuma vsakih pet let.
            
            
               (2)V skladu s členom 95(2) Sporazuma o partnerstvu AKP-EU so finančni protokoli določeni za določeno obdobje. V finančnih protokolih je določen skupen znesek finančne pomoči EU. Finančni protokol za obdobje 2014–2020 je bil sprejet s Sklepom št. 1/2013 Sveta ministrov AKP-EU z dne 7. junija 2013
                  5
                kot Priloga IC k Sporazumu.
            
            
               (3)V skladu s členom 100 Sporazuma o partnerstvu AKP-EU lahko Svet ministrov AKP-EU Sporazum revidira, ponovno prouči in/ali spremeni na podlagi priporočila Odbora AKP-EU za sodelovanje pri financiranju razvoja.
            
            
               (4)Unija bi morala podpreti prerazporeditev sredstev iz Priloge IC k Sporazumu o partnerstvu AKP-EU, in sicer se sredstva, dodeljena za financiranje nacionalnih in regionalnih okvirnih programov, prerazporedijo za financiranje sodelovanja med državami AKP in medregionalnega sodelovanja z več ali vsemi državami AKP.
            
            
               (5)Primerno je določiti stališče, ki se zavzame v imenu Unije v Svetu ministrov AKP-EU, ker bo sklep zavezujoč za Unijo –
            
            
               SPREJEL NASLEDNJI SKLEP: 
            
            
               Člen 1
            
            
               1.Stališče, ki se v imenu Unije zavzame v Svetu ministrov AKP-EU o reviziji Priloge IC k Sporazumu o partnerstvu AKP-EU, temelji na osnutku akta Sveta ministrov AKP-EU, ki je priložen temu sklepu.
            
            
               2. Predstavniki Unije v Svetu ministrov AKP-EU se lahko sporazumejo o manjših spremembah osnutka sklepa brez nadaljnjega sklepa Sveta.
            
            
               Člen 2
            
            
               Sklep Sveta ministrov AKP-EU se po sprejetju objavi v Uradnem listu Evropske unije.
            
            
               Člen 3
            
            
               Ta sklep je naslovljen na Komisijo.
            
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Sporazum (UL L 317, 15.12.2000, str. 3), kakor je bil spremenjen s sporazumom, podpisanim v Luxembourgu 25. junija 2005 (UL L 209, 11.8.2005, str. 27), in s sporazumom, podpisanim v Ouagadougouju 22. junija 2010 (UL L 287, 4.11.2010, str. 3).
               
               
                  
                     (2)
                  
                        Sklep št. 1/2013 Sveta ministrov AKP-EU z dne 7. junija 2013 o sprejetju protokola o večletnem finančnem okviru za obdobje 2014–2020 v okviru Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi (UL L 173, 26.6.2013).
               
               
                  
                     (3)
                  
                        Sodba Sodišča z dne 7. oktobra 2014, Nemčija proti Svetu, zadeva C-399/12, ECLI:EU:C:2014:2258, točke 61 do 64. 
               
               
                  
                     (4)
                  
                        Sporazum (UL L 317, 15.12.2000, str. 3), kakor je bil spremenjen s sporazumom, podpisanim v Luxembourgu 25. junija 2005 (UL L 209, 11.8.2005, str. 27), in s sporazumom, podpisanim v Ouagadougouju 22. junija 2010 (UL L 287, 4.11.2010, str. 3).
               
               
                  
                     (5)
                  
                        Sklep št. 1/2013 Sveta ministrov AKP-EU z dne 7. junija 2013 o sprejetju protokola o večletnem finančnem okviru za obdobje 2014–2020 v okviru Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi (UL L 173, 26.6.2013).
               
            
      
    ---documentbreak--- 
      
         
               EVROPSKA KOMISIJA
            Bruselj,9.3.2018
            COM(2018) 121 final
            PRILOGA
            k
            PredloguSKLEPA SVETA
            o stališču, ki se zavzame v imenu Evropske unije v Svetu ministrov AKP-EU o reviziji Priloge IC k Sporazumu o partnerstvu AKP-EU
            
               
         
         
            
               PRILOGA
            
            
               SKLEP št. …/2018
            
            
            
               SVETA MINISTROV AKP-EU
            
            
            
               z dne ../../2018
            
            
            
               o reviziji Priloge IC k Sporazumu o partnerstvu AKP-EU
            
            
               SVET MINISTROV AKP-EU JE –
            
            
               ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi strani
                  1
                (v nadaljnjem besedilu: Sporazum o partnerstvu AKP-EU) in zlasti člena 15(2) Sporazuma v povezavi s členom 100 Sporazuma, 
            
            
            
               ob upoštevanju naslednjega:
            
            
               (1)V skladu s členom 15(2) Sporazuma o partnerstvu AKP-EU funkcije Sveta ministrov vključujejo sprejetje vseh odločitev, potrebnih za učinkovito izvajanje Sporazuma.
            
            
               (2)Člen 100 Sporazuma o partnerstvu AKP-EU navaja, da lahko Svet ministrov AKP-EU njegove priloge revidira, ponovno prouči in/ali spremeni na podlagi priporočila Odbora AKP-EU za sodelovanje pri financiranju razvoja.
            
            
               (3)Prilogo IC k Sporazumu o partnerstvu AKP-EU bi bilo treba spremeniti tako, da se sredstva, dodeljena za instrumente sodelovanja v okviru Evropskega razvojnega sklada, prerazporedijo na instrument za sodelovanje med državami AKP in medregionalno sodelovanje.
            
            
               Prerazporejena sredstva bodo prispevala k financiranju pobude Spotlight in Globalnega partnerstva za izobraževanje (GPE). 
            
            
               Pobuda Spotlight je skupni globalni ukrep EU in ZN, namenjen preprečevanju in odzivu na nasilje nad ženskami in dekleti v ciljnih državah. Pobuda Spotlight se bo na podlagi dokazov osredotočala na določene oblike spolnega nasilja in nasilja zaradi spola, ki prevladujejo ali se izrecno pojavljajo v določenih regijah, s čimer bo prispevala k doseganju petega cilja trajnostnega razvoja „Enakost spolov“. 
            
            
               Splošni cilj pobude GPE je mobilizirati globalna in nacionalna prizadevanja, da bi prek vključujočega partnerstva omogočili kakovostno izobraževanje in učenje za vse, pri čemer se osredotoča na učinkovite izobraževalne sisteme ter financiranje osnovnega izobraževanja. Obe pobudi sta v skladu s Sporazumom o partnerstvu iz Cotonouja kot tudi z Agendo 2030 za trajnostni razvoj, ki spodbujata celovitejši pristop k človeškemu razvoju. Na področju izobraževanja ta pristop pomeni več podpore za vključujoče in enakopravno kakovostno izobraževanje za vse ter vseživljenjsko učenje (četrti cilj trajnostnega razvoja) z močnim poudarkom na spodbujanju enakosti spolov (peti cilj trajnostnega razvoja) –
            
            
               SKLENIL: 
            
         
         
            
               Člen 1
            
            
               1.Financiranje iz Evropskega razvojnega sklada se za odziv na potrebe načrtovanja programov prerazporedi med instrumenti za sodelovanje, ki so določeni v Prilogi IC k Sporazumu o partnerstvu AKP-EU.
            
            
               2.Znesek v višini 425 milijonov EUR se prerazporedi iz splošne rezerve za nacionalne in regionalne okvirne programe, kot je določeno v točki 2(a) Priloge IC, na sodelovanje med državami AKP in medregionalno sodelovanje, kot je določeno v točki 2(b) Priloge IC, kot sledi:
            
            
               –znesek v višini 350 milijonov EUR se dodeli za pobudo Spotlight;
            
            
               –znesek v višini 75 milijonov EUR se dodeli za pobudo Globalno partnerstvo za izobraževanje.
            
            
               Člen 2
            
            
               Zaradi prerazporeditve dodelitev iz člena 1 se besedilo Priloge IC k Sporazumu o partnerstvu AKP-EU spremeni, kot sledi:
            
            
               1.Točka 2(a) Priloge IC k Sporazumu o partnerstvu AKP-EU se nadomesti z naslednjim:
            
            
               „(a)
                     23 940 milijonov EUR za financiranje nacionalnih in regionalnih okvirnih programov. Ta dodeljena sredstva se bodo uporabila za financiranje:
            
            
               (i) 
                     nacionalnih okvirnih programov posameznih držav AKP v skladu s členi 1 do 5 Priloge IV k temu sporazumu o postopkih izvajanja in upravljanja;
            
            
               (ii) 
                     regionalnih okvirnih programov podpore regionalnemu in medregionalnemu sodelovanju ter regionalnemu povezovanju držav AKP v skladu s členi 6 do 11 Priloge IV k temu sporazumu o postopkih izvajanja in upravljanja;“.
            
            
               2.Točka 2(b) Priloge IC k Sporazumu o partnerstvu AKP-EU se nadomesti z naslednjim:
            
            
               „(b)
                     4 015 milijonov EUR za financiranje sodelovanja med državami AKP in medregionalnega sodelovanja z več ali vsemi državami AKP v skladu s členi 12 do 14 Priloge IV k temu sporazumu o postopkih izvajanja in upravljanja. Ta sklop vključuje podporo skupnim institucijam in organom, ustanovljenim s tem sporazumom. Vključuje tudi pomoč za izdatke za delovanje sekretariata AKP iz točk 1 in 2 Protokola št. 1 o stroških poslovanja skupnih institucij.“
            
            
               Člen 3
            
            
               Ta sklep začne veljati na dan sprejetja. 
            
            
               V [...], dne [...]
            
            
               
                     Za Svet ministrov AKP-EU
               
               
                     Predsednik
               
            
         
         
            
                  
                     (1)
                  
                        Sporazum (UL L 317, 15.12.2000, str. 3), kakor je bil spremenjen s sporazumom, podpisanim v Luxembourgu 25. junija 2005 (UL L 209, 11.8.2005, str. 27), in s sporazumom, podpisanim v Ouagadougouju 22. junija 2010 (UL L 287, 4.11.2010, str. 3).